Andijon shahri ko`chalarida videokuzatuv kameralari ishga tushmoqda (video)

Andijon viloyatining transport vositalari serqatnov bo`lgan chorrahalariga videokuzatuv kameralari o`rnatildi.  Andijon viloyatining transport vositalari serqatnov bo`lgan chorrahalariga 94 ta videokuzatuv kameralari o`rnatildi hamda ular shu yilning 1 iyun kunidan boshlab qoidabuzarliklarni avtomatik tarzda qayd etishni boshlaydi. Ushbu kameralar svetaforning ta`qiqlovchi chirog`ida harakatlangan, uzluksiz chiziqni bosgan, qarama-qarshi yo`nalishda harakatlangan hamda to`xtab turish ta`qiqlanadi yo`l belgisi talablariga bo`ysunmagan haydovchilar boshqaruvidagi avtomototransport vositalarini qayd etib borishi rejalashtirilgan. 
O`zbekiston Respublikasi IIV Yo`l harakati xavfsizligi bosh boshqarmasi matbuot xizmati xabar ko`ra, videokuzatuv kameralari Andijon shahri hududidagi 7 ta ya`ni, A.Temur – A.Navoiy, A.Temur – Z.M.Bobur, Mashrab – Lermontov, O`zbekiston – Furqat, O`zbekiston – Z.M.Bobur, Cho`lpon – Mustaqillik va Z.M.Bobur – Yu.Otabekov ko`chalari kesishgan chorrahalariga o`rnatildi. 1 iyun kunigacha kameralar sinov tarzida ishlatilmoqda. Eslatib o`tish joizki, tegishli qonun bilan O`zbekiston Respublikasi Ma`muriy javobgarlik to`g`risidagi kodeksga maxsus avtomatlashtirilgan foto va video texnik vositalari orqali qayd etilgan yo`l harakati qoidalarini buzganlik uchun ma`muriy javobgarlik kiritilgan. Harakat ishtirokchilari shuni unutmasliklari kerakki, qonunlar kimnidur jazolash uchun emas, balki yo`llarimizda xavfsizlikni ta`minlash maqsadida qabul qilinadi. Uning ijrosini ta`minlash esa har birimizning burchimizdir.